**О Б Р А З Л О Ж Е Њ Е**

* 1. **УСТАВНИ ОСНОВ**

Уставни основ за доношење Закона о изменама и допунама Закона о пресађивању људских органа садржан је у члaну 97. став 1. тачка 10) Устава Републике Србије (,,Службени гласник РС”, бр. 98/06 и 115/21), према којем Република Србија, између осталог, уређује и обезбеђује систем у области здравства.

**II. РАЗЛОЗИ ЗА ДОНОШЕЊЕ ЗАКОНА**

Основни разлог за доношење Закона о изменама и допунама Закона о пресађивању људских органа (у даљем тексту: Предлог закона) представља потреба да се предложеним чланом 22а Предлога закона прецизно уреде питања односа за живота изражене воље потенцијалног даваоца органа и воље његових сродника, односно обим права сродника умрлог лица у складу са Одлуком Уставног суда број: 111/21, од 25. новембра 2021. године.

Чланом 2. Предлога закона мења се постојећи члан 24. Закона о пресађивању људских органа (,,Службени гласник РС”, бр. 57/18 и 111/21 – УС) и тиме се јасније дефинишу дужности координатора за даривање људских органа, односно члан координационог тима пре него што се започну процедуре преузимања људских органа са преминулог лица, поступци упознавања и комуникације са члановима породице преминулог лица, као и начин чувања тела преминулог лица, односно узимање људских органа на начин који не вређа поштовање и достојанство преминулог лица, као и породице преминулог.

Чланом 3. Предлога закона врши се допуна члана 44. Закона, односно врши се усклађивање са чланом 22а Предлога закона, и на тај начин јасније се дефинишу задужења Управе за биомедицину.

Чланом 4. Предлога закона мења се члан 53. став 1. тачка 6) на начин да се усклађује са чланом 22а Предлога закона.

Пандемија вируса Covid-19 има изузетно негативан утицај на друштво и привреду већине земаља, као на глобална миграциона кретања и мобилност становништа. Исто тако, негативни ефекти се такође могу видети у броју обављених поступака пресађивања људских органа у периоду до 2020 до 2022. године.

Престанком важења одредаба члана 23. Закона о пресађивању људских органа на основу Одлуке Уставног суда број: 111/21, од 25. новембра 2021. године, дошло је до драстичног пада обављених поступака пресађивања људских органа.

Имајући у виду наведено, доношење Предлога закона неопходно је како би се омогућило повећање броја обављених поступака пресађивања људских органа у циљу унапређења здравља грађана Републике Србије и квалитета здравствена заштите у складу са савременим стандардима медицинске науке и праксе у овој области.

**III. ОБЈАШЊЕЊЕ ПОЈЕДИНИХ ОДРЕДАБА**

У члану 1. Предлога закона предлаже се члан 22а којим се уређује услови за за даривање људских органа умрлог лица.

Чланом 2. Предлога закона мења се члан 24. Закона о пресађивању људских органа, у циљу усаглашавања са новим решењима из члана 1. Предлога закона.

Чланом 3. Предлога закона врши се допуна члана 44. Закона о пресађивању људских органа, у циљу усаглашавања са новим решењима из члана 1. Предлога закона.

Чланом 4. Предлога закона врши се измена и допуна члана 53. Закона о пресађивању људских органа, у циљу усаглашавања са новим решењима из члана 1. Предлога закона.

Чланом 5. Предлога закона предлаже се датум ступања на снагу овог закона.

**IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА**

За спровођење одредаба овог закона није потребно обезбедити додатна средства у буџету Републике Србије.