ПРЕДЛОГ ЗАКОНА

О ИЗМЕНАМА И ДОПУНАМА

ЗАКОНА О ПРЕСАЂИВАЊУ ЉУДСКИХ ОРГАНА

Члан 1.

У Закону о пресађивању људских органа („Службени гласник РС”, бр. 57/18 и 111/21 - УС), после члана 22. додају се назив члана и члан 22а који гласе:

„**Услови за даривање људских органа са умрлог лица**

„Члан 22а

Људски органи са умрлог лица могу се узети ради пресађивања само ако се то лице за живота, није противило даривању усмено или у писменом облику.

Изјава о противљењу даривања људских органа, односно ткива (у даљем тексту: Изјава о противљењу) даје се на прописаном обрасцу здравственом раднику који је изабрани лекар даваоца органа, односно ткива, односно овлашћеном лицу за евидентирање писмене изјаве у Управи за биомедицину.

Малолетно лице и пунолетно лице које није пословно способно Изјаву о противљењу дају у присуству родитеља, односно старатеља.

Изјава о противљењу може се опозвати на начин на који је дата.

Изјава о противљењу уписује се у Регистар лица која не желе да дарују своје органе, односно ткива, који води овлашћено лице које има својство руковаоца у предметној обради у Управи за биомедицину.

Начин давања Изјаве о противљењу и Изјаве о опозиву Изјаве о противљењу, садржај обрасца Изјаве о противљењу и обрасца Изјаве о опозиву Изјаве о противљењу, начин вођења и провере Регистра лица која не желе да дарују своје органе, односно ткива, услови за дозвољеност обраде од стране руковаоца, врсте података које су предмет обраде, лица на које се подаци о личности односе, лица којима се подаци могу открити и сврха њиховог откривања, рок похрањивања и чувања података, као и друге посебне радње и поступак обраде, укључујући и мере за обезбеђивање законите и поштене обраде, прописује министар надлежан за послове здравља.

Уколико Изјава о противљењу није евидентирана у Регистар лица која не желе да дарују своје органе, односно ткива, пристанак за узимање људских органа са умрлог лица дају пунолетно дете, супружник, ванбрачни партнер или родитељи умрлог лица, у тренутку када буду обавештени о смрти потенцијалног даваоца.

Ванбрачни партнер из става 7. овог члана је лице које је са умрлим лицем остваривало заједницу живота у смислу одредаба Породичног закона.

Ако умрло лице нема ниједног члана породице, односно сродника из става 7. овог члана, пристанак за узимање ткива даје пунолетни брат или сестра умрлог лица.

Са умрлог малолетног лица, које је за живота било под родитељским старањем, дозвољено је узимање људских органа само на основу писменог пристанка оба родитеља, односно једног родитеља ако је други родитељ умро или је непознат или је потпуно лишен пословне способности или је био потпуно лишен родитељског права према умрлом малолетном лицу.

Са умрлог малолетног лица које је за живота било без родитељског старања, дозвољено је узимање људских органа на основу писменог пристанка његовe бабе, деде, пунолетног брата или сестре.

Са умрлог пунолетног лица коме је за живота на основу одлуке надлежног органа делимично или у потпуности одузета пословна способност, дозвољено је узимање људских органа на основу писменог пристанка члана породице, односно сродника из става 7. овог члана или пунолетног унука, унуке, брата или сестре.

Са умрлог лица из ст. 11. и 12. овог члана који нема чланове породице или сроднике који могу дати пристанак, дозвољено је узимање људских органа на основу сагласности етичког одбора здравствене установе који се образује у складу са законом којим се уређује здравствена заштита, под условом да лице које је до тренутка смрти било старатељ умрлог потврди да се умрли није за живота томе изричито успротивио.

Са умрлог лица који није држављанин Републике Србије, односно нема стално настањење у Републици Србији, дозвољено је узимање људских органа само на основу писменог пристанка супружника, односно ванбрачног партнера, родитеља, пунолетног брата, односно сестре или пунолетног детета умрлог лица.

Начин идентификовања лица која у случајевима из ст. 7-14. овог члана дају пристанак за узимање људских органа са умрлог лица, као утврђивање њиховог својства у односу на умрло лице, као врсте података које су предмет обраде, лица на које се подаци о личности односе, лица којима се подаци могу открити и сврха њиховог откривања, рок похрањивања и чувања података, као и друге посебне радње и поступак обраде, укључујући и мере за обезбеђивање законите и поштене обраде, прописује министар.”

Члан 2.

Члан 24. мења се и гласи:

„Члан 24

„Пре узимања људских органа са умрлог лица код којег је утврђена смрт, доктор медицине који је на челу тима за узимање људских органа, дужан је, заједно са координатором за даривање људских органа из здравствене установе за даривање људских органа, који има својство руковаоца у предметној обради, у складу са законом којим се уређује заштита података о личности, да провери:

1. идентитет даваоца;
2. да ли је у Регистру лица која не желе да дарују своје органе, односно ткива евидентирана Изјава о противљењу из члана 22а став 2. овог закона.

Уколико се у Регистру лица која не желе да дарују своје органе, односно ткива не налази евидентирана Изјава о противљењу умрлог лица, писмени пристанак за узимање органа, односно ткива од тог лица даје члан породице по редоследу из члана 22а став 7. овог закона.

Када координатор из става 1. овог члана, увидом у Регистар лица која не желе да дарују своје органе, односно ткива утврди да умрло лице пре смрти није дало писмену Изјаву о противљењу, дужан је да одмах позове члана породице умрлог лица по редоследу из члана 22а став 7. овог закона и да га на прикладан начин упозна са даљим поступањем и информише га о праву да о узимању органа од умрлог лица може дати писмени пристанак или одбити давање писменог пристанка.

Члану породице из става 2. овог члана оставља се разуман рок, односно време да донесе одлуку, а које не сме да угрози могућност узимања органа и њихову безбедност ради пресађивања другом лицу.

Раније дат писмени пристанак члана породице умрлог лица може се опозвати до момента припреме тог лица за узимање органа, о чему се обавештава координатор за даривање људских органа, односно члан координационог тима.

О радњама из ст. 3-5. овог члана, координатор за даривање људских органа, односно члан координационог тима дужан јe да одмах сачини забелешку, која се чува у медицинској документацији.

При узимању људских органа тело умрлог даваоца третира се са поштовањем достојанства умрлог лица и породице умрлог, и предузимају се све потребне мере како би се повратио спољашњи изглед умрлог даваоца људских органа.

За потребну бригу о телу умрлог даваоца људских органа након узимања људских органа задужен је тим за узимање људских органа.

Садржину обрасца Изјаве о пристанку, о одбијању давања пристанка и опозиву пристанка члана породице умрлог лица из члана 22а става 7. овог закона, сврху обраде, врсте података које су предмет обраде, лица на које се подаци о личности односе, лица којима се подаци могу открити и сврха њиховог откривања, рок похрањивања и чувања података, као и друге посебне радње и поступак обраде, укључујући и мере за обезбеђивање законите и поштене обраде, прописује министар.”

Члан 3.

У члану 44. став 2. после тачке 4) додаје се тачка 4а) која гласи:

„4а) вођење Регистра лица која не желе да дарују своје органе, односно ткива;”

Члан 4.

У члану 53. став 1. тачка 6) мења се и гласи:

,,6) омогући узимање људских органа од умрлог даваоца људских органа супротно овом закону (члан 22а);”.

Члан 5.

Овај закон ступа на снагу осмог дана од дана објављивања у „Службеном гласнику Републике Србије”.